એંસીના દાયકાના હિલ-સ્ટેશન મનાલીની વાત છે. એક સામાન્ય બૅન્ક-કારકુન રાજારામ વૈષ્ણવ (રાહુલ બગ્ગા) ખ્યાતનામ લેખક બનવાનાં સપનાં જુએ છે. આ સપનાંને વશ થઈને તે નોકરી દરમ્યાન પણ સાહિત્યનું સર્જન કરતો રહે છે. હવે તે મહાશય કંઈ ચેતન ભગત તો હતો નહીં કે બૅન્કની નોકરીમાં વાર્તા લખે અને રાતોરાત ફેમસ થઈ જાય. તેને તો બૉસ ચાર માણસની વચ્ચે ખખડાવી નાખે છે અને તેની સાહિત્યિક રચનાનો કરે છે ઘા. એ ઘા સીધો રાજારામના હૈયે વાગે છે અને તે નોકરીને લાત મારીને ઘરભેગો થઈ જાય છે. તેની પત્ની રેણુ (તારા-અલિશા બેરી) બિચારી સારી છે કે તેને તેના લેખક બનવાના સપનામાં સાથ આપે છે, પણ આ ભાઈની વેવલી સાહિત્યિક ભાષાવાળી નવલકથા છાપવામાં કોઈને રસ નથી. તો હવે કલમના ખોળે માથું રાખીને ઘર ચલાવવું કેવી રીતે?